السيدا كاتسما على واحد لمرضة ؤ معنيتها لمضبوطة هيا لحالة لخرانية اللي كاتوصل ليها لمناعة ديال بنادم مورا ما كيتأادا ب لڤيروس النقاقصي دلمناعة لبنادمية لمعروف ب "HIV"، السيدا كلمة ماشي دوريجين والايني مدرجة من لفرانساوية (Syndrome d'Immuno-Déficience Acquise) و بلمغربية كاتعني "الساندروم د نقصان دلمناعة لمجيوبة". هاد لمرحالة هيا فاش غادي يبداو يبانو الأعراض ديال بصاح دهاد الڤيروس (لاحقاش فلّول كايكون حسي مسي وماكايعيقش بيه مولاه ؤ ماكايردش ليه ݣاع لبال) و فيها نيت كاطيح لمناعة بلمعقول وكايصدق لمريض ملحوݣ بݣاع الفيروسات كيما كانو ؤ هادو كايتسماو بالعدوى لهمايزية يعني لميكروبات ؤلا حتا لكونصيرات كايلقاو لهمزة مورا ماترشا و تهشاش لمناعة دلمريض وهادشي كايعطينا واحد لكمشة دليماري مجموعين على سيفة ديال ساندروم ؤلا بالساهل ماهل "سيدا". فهاد ليبّان، ماكاينش شي دوا ؤلا شي جلبة كايبرّيو من السيدا، لحل لوحداني اللي كاين دابا و اللي مايتحاسبو عليه عقال هوا لحماية. ف 2020، وصل لعدد د الناس اللي كان فيهم السيدا ف لعالم ل تقرييا 38 مليون واحد. تكتاشف السيدا أول مرة ف 1981، و هو مرض جا من لقرودا د الشامپانزي و داز لبنادم ف لوسط د لقرن 20.